Elvepromenaden langs begge sider av Nidelva  Foto: Trondheim havn (2008) 
Elgeseter bru med Elvepromenaden langs begge sider av Nidelva  Foto: Trondheim havn (2008) 
**Elvepromenaden** er en fire kilometer lang turvei ved sentrum av Trondheim som går langs begge sider av Nidelva mellom Gamle Bybro og Nidareid bru.

Historie
--------

Elvepromenaden ble opparbeidet gradvis i nåværende form fra slutten av 1960-årene, både på sørsiden mellom Elgeseter bru og Nidareid bru, samt etter frigivelsen av området på Marinen. Den opprinnelige traseen av Elvepromenaden på sørsiden av elven var i 1886 en prosjektert gate med navnet *Elvestranden*, men denne ble aldri anlagt. En tilsvarende prosjektert gate i 1938 ble gitt navnet *Leif Eriksons gate*, men denne ble heller aldri anlagt og den første opparbeidelsen av promenaden tok til i 1945 langs sørsiden av elven mellom Elgeseter bru og Gangbrua på Øya.

Mot slutten av 1960-årene ble promenaden forlenget fra Gangbrua og nordvestover mot Nidareid bru, som ble oppført i 1964. I 2017 ble det etablert belysning langs elvepromenaden mellom Elgeseter bru og Nidelven Terrasse som en del av Trondheim kommunes nye lysplan. Samme strekning ble rassikret og ytterligere modernisert i 2020 som følge av utbyggingen av et nybygg i tilknytning til Studentersamfundet.

Strekninger
-----------

På østsiden av Nidelva og Gamle Bybro går traseen sørover langs Øvre Bakklandet frem til nummer 22/24, hvor den går tett på elven forbi Nidelven Terrasse. Den fortsetter så mellom elven og bebyggelsen ved Vollafallet, hvor det er opparbeidet store grøntarealer frem mot Elgeseter bru. Den fortsetter vestover under bruen i retning av Øya og langs trehusbebyggelsen i Klostergata før den dreier noe nordover etter Agnar Mykles plass. Traseen går deretter i retning av Gangbrua ved Øya stadion før den fortsetter i retning av Trondheim Spektrum hvor den møter Nidareid bru.

Fra vestsiden av Nidelva og Gamle Bybro går traseen sørover forbi Brovakten ved Kjøpmannsgata og sørover langs Bispeboligen før den dreier vestover og fortsetter langs Marinen. Fra Marinen går den under Elgeseter bru i retning av Kalvskinnet før den dreier opp mot Sverres gate ved Nidelven skole. Traseen fortsetter deretter nordover til Lavetthusene før den dreier vestover langs bebyggelsen i Elvegata mot Ilen kirke og Nidareid bru.

Bildegalleri
------------

* Elvepromenaden ved Vollafallet (2018)Elvepromenaden ved Vollafallet (2018)
* Elvepromenaden ved Elgeseter bru (2005)Elvepromenaden ved Elgeseter bru (2005)
* Nidareid bru (2009)Nidareid bru (2009)
* Elvepromenaden ved Marinen (2006)Elvepromenaden ved Marinen (2006)

Referanser
----------

1. ↑  Støren, Wilhelm K. (1983). *Sted og navn i Trondheim*. Trondheim: Brun. s. 77. ISBN 8270284718.
2. ↑  Bratberg, Terje (2008). *Trondheim byleksikon s. 160*
3. ↑  Adressa.no – Nå blir det lys langs elvepromenaden (Av Torsten Hanssen. Publisert 14. august 2017, besøkt 17. august 2023)
4. ↑  Bydelsnytt.no – Skal rassikre område langs Nidelva – etablerer splitter ny elvepromenade (Av Jan Vestre. Publisert 27. juli 2019, besøkt 17. august 2023)
5. ↑  Trondheim.kommune.no – Park og lekeplasser (Besøkt 17. august 2023)

Litteratur
----------

* Bratberg, Terje T. V. (2008). *Trondheim byleksikon*. Oslo: Kunnskapsforlaget. s. 160. ISBN 978-82-573-1762-1.
* Brox, Karl H. og Leren, Øivind (2014). *Bynære turstier i Trondheim*. Trondheim: Pirforlaget. ISBN 978-82-828-7037-5. CS1-vedlikehold: Flere navn: forfatterliste (link)

Eksterne lenker
---------------

* Artikkel om Elvepromenaden på WikiStrinda, Strinda historielags wiki.